На основу члана 13, 13а и 160. Закона о здравственој заштити („Сл. гласник РС“, број 107/2005 ... 105/2017-др. закон) и члана 37. Статута града Ниша („Сл. лист Града Ниша“, број 88/2008 и 143/206),

 Скупштина Града Ниша, на седници одржаној дана \_\_\_\_\_\_\_ 2018. године, доноси

**П Р О Г Р А М**

**СПРОВОЂЕЊА ДРУШТВЕНЕ БРИГЕ ЗА ЗДРАВЉЕ**

**НА ТЕРИТОРИЈИ ГРАДА НИША ЗА 2019. ГОДИНУ**

**I.** Програмом спровођења друштвене бриге за здравље на територији града Ниша за 2019. годину (у даљем тексту: **Програм**) уређује се начин расподеле средства здравственим установама чији је оснивач град Ниш за 2019. годину за бољу кадровску обезбеђеност, односно за вршење оснивачких права, која су распоређена Одлуком о буџету града Ниша за 2019. годину на разделу 4 - Градска управа - Секретаријат за примарну здравствену заштиту, глава 4.1- Здравство, Програмска класификација- Програм 12 - Здравствена заштита, шифра-1801, 1801-0001 - функционисање установа примарне здравствене заштите, функција 760 - здравство некласификовано на другом месту, број позиције 205, економска класификација 464 - дотације организацијама обавезног социјалног осигурања, извор 01 - приходи из буџета у укупном износу од 65.405.000,00 динара.

**II.** Средства наведена у тачки I. Програма, распоређују се за вршење оснивачких права и бољу кадровску обезбеђеност над установама чији је оснивач Град у износу од 65.405.000,00 динара и то:

- за бољу кадровску обезбеђеност Дому здравља Ниш у интересу боље приступачности и доступности у коришћењу здравствене заштите

- за бољу кадровску обезбеђеност Завода за хитну медицинску помоћ Ниш у интересу приступачности и доступности у коришћењу услуга хитне медицинске помоћи

- за бољу кадровску обезбеђеност Завода за здравствену заштиту радника Ниш у интересу приступачности и доступности у коришћењу услуга медицинске помоћи

 **III.** Износ средстава за сваку установу појединачно, а у оквиру укупне масе средстава из тачке I Програма, утврдиће се Решењем Градског већа Града Ниша.

**IV.** ГрадоначелникГрада Ниша ће са здравственим установама чији је оснивач закључити уговор којим ће регулисати међусобна права и обавезе у погледу суфинансирања боље кадровске обезбеђености у интересу приступачности и доступности у коришћењу здравствене заштите, у оквиру спровођења друштвене бриге за здравље на нивоу Града, у складу са законом.

**V.** За реализацију овог програма одговорна је Градска управа града Ниша - Секретаријат за примарну здравствену заштиту.

**VI.** Овај Програм објавити у "Службеном листу града Ниша".

**СКУПШТИНА ГРАДА НИША**

 **Број: \_\_\_\_\_\_\_\_\_\_\_\_\_\_/2018**

 **Датум: \_\_\_\_\_\_\_\_\_\_\_\_/2018. године**

 **П Р Е Д С Е Д Н И К**

 Мр Раде Рајковић

**Образложење**

Члановима 13 и 13 а Закона о здравственој заштити („Сл.гласник РС“ број 107/2005...105/2017-др закон) предвиђено је да друштвена брига за здравље на нивоу аутономне покрајине, општине, односно Града обухвата мере за обезбеђивање и спровођење здравствене заштите од интереса за грађане на територији аутономне покрајине, општине, односно града. Овим законом дефинисано је да Град може да обезбеди услове за бољу кадровску обезбеђеност здравствене установе чији је оснивач, до норматива, односно стандарда прописаних у складу са овим законом и прописима донетим за спровођење овог закона, за које се, због недостатка финансијских средстава у систему обавезног здрваственог осигурања, средства не могу обезбедити на основу Уговора закљученог са организацијом за обавезно здравствено осигурање, односно због недостатка сопствених прихода здравствене установе, а до стварања услова да се кадровска обезбеђеност финансира из средстава обавезног здравственог осигурања, односно из сопствених прихода здравствене установе. Такође је дефинисано да друштвена брига за здравље на нивоу аутономне покрајине, општине, односно града, може да обухвати и мере за обезбеђивање и спровођење здравствене заштите од интереса за грађане на територији аутономне покрајине, општине, односно града, којима се стварају услови за бољу доступност и приступачност у коришћењу здравствене заштите на својој територији у здравственим установама чији је оснивач, а који су виши од норматива, односно стандарда прописаних овим законом и прописима донетим за спровођење овог закона у погледу простора, опреме кадра, лекова и медицинских средстава, који се не обезбеђују под условима прописаним законом којим се уређује обавезно здравствено осигурање, укључујући и друге неопходне трошкове за рад здравствене установе којима се постиже виши стандард у обезбеђивању здравствене заштите.

Предвиђено је и да аутономна покрајина, општина, односно град, обезбеђује средства за остваривање горе поменутих мера за спровођење друштвене бриге за здравље у буџету аутономне покрајине, општине, односно града, у складу са законом.

 Буџетом града Ниша за 2019. годину дефинисана су средства која су намењена здравственим установама чији је оснивач град Ниш за бољу кадровску опремљеност и за вршење оснивачких права у укупном износу од 65.405.000,00 динара.

Овим Програмом биће извршено распоређивање средстава намењених установама у интересу њихове правилне употребе у складу са законом и превасходном наменом постизања вишег нивоа приступачности и доступности у коришћењу здравствене заштите.

Износ средстава за сваку установу појединачно, а у оквиру укупне масе средстава, утврдиће се Решењем Градског већа Града Ниша.

Након усвајања Програма град Ниш ће са здравственим установама чији је оснивач закључити уговоре којим ће регулисати међусобна права и обавезе у погледу спровођења друштвене бриге за здравље на нивоу града , односно вршења оснивачких права у складу са законом, у погледу суфинансирања боље кадровске обезбеђености у интересу боље приступачности и доступности у коришћењу здравствене заштите.

 **СЕКРЕТАР**

 **Ђурица Спасић**

 \_\_\_\_\_\_\_\_\_\_\_\_\_\_\_\_\_\_\_\_